HU Az Európai Unió Hivatalos Lapja C 85/17

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

(2008/C 85/11)

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

ÖSSZEFOGLALÓ

A TANÁCS 510/2006/EK RENDELETE

„MELTON MOWBRAY PORK PIE”

EK-szám: UK/PGI/005/0335/13.02.2004

OEM ( ) OFJ ( X )

Ezen összefoglaló a termékleírás legfontosabb elemeit tartalmazza tájékoztatás céljából.

1. A tagállam felelős szervezeti egysége:

Név: Department for the Environment, Food and Rural Affairs Cím: Food Chain Marketing and Competitiveness Division Food Exports and Regional Food Branch Area 4C Nobel House 17 Smith Square London SW1P 3JR United Kingdom Tel.: (44-207) 238 66 87 Fax: (44-207) 238 57 28 E-mail: simon.johnson@defra.gsi.gov.uk

2. Csoportosulás:

Név: The Melton Mowbray Pork Pie Association Cím: P.O. Box 5540 Melton Mowbray Leicestershire LE13 1YU United Kingdom Tel.: (44-166) 456 93 88 Fax: — E-mail: mocallaghan@tiscali.co.uk Összetétel: Termelők/feldolgozók ( X ) Egyéb ( )

3. A termék típusa:

1.2. osztály: Húsipari termékek (főzve, sózva, füstölve stb.)

4. Termékleírás:

(követelmények összefoglalása az 510/2006/EK rendelet 4. cikkének (2) bekezdése alapján)

4.1. Elnevezés: „Melton Mowbray Pork Pie”

4.2. Leírás: A „Melton Mowbray Pork Pie” jellegzetes formáját ívelt tésztaborítása adja meg. A tészta aranybarna színű és sűrű. A disznóhús pácolatlan, és így a disznósülthöz hasonlóan szürke színű. A töltelék szaftos és darabos állagú. Az egész termék hústartalma legalább 30 %. A töltelék és a tészta közti részt kocsonya tölti ki.

A tésztának gazdag, sült íze van, a töltelék gazdag, húsos ízét pedig főleg a bors adja.

A vagdalt nem tartalmaz mesterséges színezéket, ízanyagokat és tartósítószereket. Különböző méretű és tömegű kiszerelésekben kerül forgalomba különféle kereskedelmi egységekben, úgymint hagyományos hentesüzletek, szupermarketek, valamint csemege- és élelmiszerüzletek.

4.3. Földrajzi terület: Melton Mowbray város és az alábbiak által határolt környező régió:

Északról az M1 és A1 utakat összekötő A52, beleértve Nottingham várost.

Keletről az A1 út A52 és A605 közötti szakasza, beleértve Grantham és Stamford városokat.

Nyugatról az M1 út A52 és A45 közötti szakasza.

Délről az M1 és az A1 utakat összekötő A45 és A605, beleértve Northampton várost.

Egy helyi történész részletes kutatásai szerint a XIX. sz. elején és közepén, amikor a vagdaltat első ízben kezdték kereskedelmi célból gyártani, a „Melton Mowbray Pork Pie” előállítása földrajzi és gazdasági akadályok miatt Melton Mowbray városra és közvetlen környezetére korlátozódott.

A fent körülhatárolt földrajzi terület kiterjedtebb a hagyományos előállítási területnél. Ez annak tudható be, hogy az említett akadályok időközben nagyobbrészt megszűntek, illetve elismeri azt a tényt, hogy a „Melton Mowbray Pork Pie”-t az alábbiakban ismertetett módszerrel már 100 éve gyártják a Melton Mowbray tágabb környezetében.

4.4. A származás igazolása: A terméknek a megadott területen folyó előállításának bizonyítékául a gyártók nyilvántartásai és a működő nyomonkövetési rendszer szolgálnak. A kijelölt ellenőrző szerv a termékspecifikációk betartásának biztosítása érdekében éves ellenőrzéseket végez minden gyártónál.

Az ellenőrző szerv minden tag számára saját engedélyezési számot bocsát ki, amelyet fel kell tüntetniük a csomagoláson és minden, az értékesítési helyen hozzáférhető anyagon. Az egyedi azonosító segítségével minden egyes eladott termék esetében visszakereshető annak gyártója. A kisüzemi gyártók a termékek egy részét saját üzleteikben értékesítik, míg a nagyobb gyártók a nagyobb kereskedőkön keresztül értékesítik termékeiket.

A Food Standards Agency (az Egyesült Királyság élelmiszerszabvány-ügyi hivatala) minden gyártónak egészségügyi jelölést bocsát ki, amely a dátumkóddal együtt teljes mértékben lehetővé teszi a terméknek az értékesítési ponttól a termelési tételen keresztül az egyes összetevők jóváhagyott beszállítójáig történő visszakeresését.

A Melton Mowbray Pork Pie Association felügyelni fogja a minden tagja számára jóváhagyott saját hitelesítő bélyegzőjének használatát. A bélyegzőt szintén minden csomagoláson és minden, az értékesítési helyen hozzáférhető anyagon fel kell tüntetni.

4.5. Az előállítás módja: A „Melton Mowbray Pork Pie” előállításához kizárólag az alábbi alapanyagok használhatók:

Az előállítás módja a következő:

A tészta hozzávalóit összekeverik, a tésztát kehely és fedő alakúra formázzák és a töltelék betöltése előtt pihenni hagyják.

A sertéshúst kockára vagy apróra vágják, majd összekeverik a töltelék egyéb alkotórészeivel.

A tésztakelyheket gyűrűkkel rögzítik, vagy tésztaforma vagy egyéb forma körül felhúzzák.

A tölteléket a kelyhekbe adagolják, ráhelyezik a tésztaalapra és ráteszik az előzőleg formára vágott vagy leveles tészta fedőlapot, majd azt nyomással rögzítik a megtöltött kehely tetején. A tésztát néhol kézzel formázzák, és néha díszítés céljából kézzel hullámos alakúra formálják.

Ezt követően a kelyheket kiveszik a gyűrűből és támasztás nélkül a sütőlapra helyezik őket. Egyes esetekben a terméket ebben a fázisban lefagyasztják, majd később sütik meg, illetve otthoni elkészítés céljából fagyasztott állapotban hozzák forgalomba.

A vagdalttal megtöltött tésztakelyhet addig sütik, amíg a tészta el nem nyeri aranybarna színét, majd miután kihűlt, feltöltik a kocsonyával.

Ezután a kész vagdaltat 8 °C alá hűtik,

majd csomagolják, és az értékesítéshez dátumkóddal látják el, vagy csomagolás nélkül hagyják. A vagdaltat az értékesítésig hűtőkamrában tárolják vagy a kocsonya beöntése után 4 órával melegen árulják.

A vagdaltat sokféle üzletben árusítják a gyártó saját üzletétől a nagyobb szupermarketekig.

4.6. Kapcsolat: A XVI. század óta jelentős mennyiségű föld került bekerítésre Melton Mowbray környékén. A bekerítések eredményeként a nyílt legelők eltűntek a terület látképéből, és ekkor alakultak ki a Kelet-Közép-Angliára oly jellemző, sövények határolta mezőgazdasági területek. Következésképp az elsődleges mezőgazdasági tevékenység a nyílt legelőkön folytatott birkatenyésztés helyett az irányított szarvasmarha-tenyésztés lett. A fel nem használt tehéntejből sajtot, főként Blue Stiltont készítettek. A sajtkészítés mellékterméke a savó, a savó korpával keverve pedig kiváló sertéstakarmány. A tejtermelők disznóólakat építettek és a sajtkészítés melléktermékeként felhalmozódott feleslegen haszonállatokat neveltek.

A földeket Leicestershire-ben úgy kerítik be, hogy a forgók (a földterület határai) mentén borókát ültetnek. Amikor a sövény körülbelül két méter magasra nő, bujtással szaporítják (terebélyesítik), így a határárkok mentén áthatolhatatlan akadályt képez, amely egyúttal ideális csapásként szolgál a rókák számára. Ez a rókák elszaporodásához vezetett. A rókaszaporulat kordában tartására kutyafalkákat alkalmaztak a rókavadászatokhoz. A kutyákat lovasok irányították: így alakult ki a rókavadászat mint őszi/téli sport. A XVIII. század közepétől a szezonális rókavadászat egyre inkább Melton Mowbray környékére összpontosult. Az őszi és téli hónapokban levágták a disznókat, és tésztában sütött vagdaltat készítettek belőlük. Ezt vitték magukkal a vadászszolgák útravalónak, mialatt a jómódú rókavadászok lovait faluról falura vezették. Ez az egyszerű és ízletes parasztétel hamar szemet szúrt a keményen lovagló rókavadászoknak, akik maguk is elkezdték magukkal hordani a vadászatokra.

A jómódú szezonális vadászok annyira megkedvelték a reggeli alkalmával felszolgált kiváló ételt, hogy londoni klubjaikban is szívesen látták volna. 1831-ben Edward Adcock indította el a vagdalt Melton Mowbray-ból Londonba irányuló exportját a naponta Leedsből Londonba tartó postakocsin. Ezzel elkezdődött a „Melton Mowbray Pork Pie” kereskedelme és népszerűsítése.

A vasút megjelenése átalakította az ipart. A naponta közlekedő, ló vontatta postakocsival történő szállítás helyett ettől fogva külön vasúti kocsiban szállították a vagdaltat Londonba és más nagyobb városokba. Melton Mowbray állomás közelében sütödéket építettek és innen szállították a terméket az Egyesült Királyság más területeire, sőt, az Ausztráliába, Új-Zélandra és Dél-Afrikába visszatérő teherhajók hűtőkamráiban is. A vagdalt híre egyre terjedt, és a hozzá kapcsolódó ipar az 1870-es évek és a századforduló között jelentősen fellendült. A termék növekvő ismertsége nyomán a nagyobb előállítók kísérletet tettek a név másolatokkal szembeni védelmére, de sikertelenül.

Az I. világháború derékba törte az exportot, és elkezdődött a termék iparának hanyatlása. Az utóbbi 20 év során azonban az e sokoldalú étel iránti növekvő kereslet nyomán újra felelevenedett és kiterjedt annak ipara. A fent meghatározott területen előállított „Melton Mowbray Pork Pie” számos szupermarketben kapható és újra exportálják is.

Újabban a „Melton Mowbray Pork Pie” számos más területen is érdeklődést keltett. A „Lonely Planet” nevű nemzetközi útikalauz így hivatkozik Melton Mowbray-ra: a város, ahol „a világ legjobb disznóvagdaltja készül”. A termék újraéledt népszerűsége akkor is megmutatkozott, amikor 1996-ban Gloucester hercege kisebb reklámot vert egy gyártó üzletének látogatásával, mivel a „Melton Mowbray Pork Pie”-ról cikkező újságban így az ő fényképe is megjelent. Ezenkívül a BBC is műsort készített a Melton Mowbray-i disznóvagdaltról „Food and Drink” című, főműsoridőben sugárzott sorozatához.

A „Melton Mowbray Pork Pie” csomagolásában, kivitelében és az értékesítési helyen végzett marketingjében egyértelműen különbözik más disznóvagdaltaktól. Árát a többi forgalomban lévő disznóvagdalténál 10–15 %-kal magasabbra pozícionálták, mivel különlegesnek számít, és a vásárlók úgy tartják, megéri az árkülönbözetet. A meghatározott területen működő gyártókat tömörítő Melton Mowbray Pork Pie Association nevű egyesülést 1998-ban hozták létre az igazi „Melton Mowbray Pork Pie” védelmének és a termék eredetére való figyelemfelkeltés céljából.

4.7. Ellenőrző szerv:

Név: Product Authentication Inspectorate Limited Cím: Rowland House 65 High Street Worthing W. Sussex BN11 1DN United Kingdom Tel.: (44-190) 323 77 99 Fax: (44-190) 320 44 45 E-mail: paul.wright@food-standards.com

4.8. Címkézés: Az oltalom alatt álló földrajzi jelzést (OFJ) a termék sikeres bejegyzését követően a bejegyzett név közvetlen közelében tüntetik fel.

(1) HL L 93., 2006.3.31., 12. o.